text: Sangere til grænseoverskridende kor søges
  17 oktober 2017 kl. 11.33
  Et nyt sangkor, der skal hylde sange på både dansk og tysk, efterlyser 60 sangere til et nyt projekt. 
  Drømmer du om at synge sange på både sønderjysk og plattysk, er chancen der nu.
  Det er det grænseoverskridende projekt "Sange på grænsen", der vil samle 60 korsangere, som skal være med til at udbrede grænselandets folkelige sange.
  Det er dog ikke alle, der kan komme på til koret. For at synge sig til en plads blandt de 60 sangere i koret kræver det, at deltagerne kan læse noder. Samtidig er det vigtigt at have en ren intonation.
  Bag koret står biblioteker på begge sider af grænsen, og korleder er operasanger og komponist Stig Möglich Rasmussen.
  Planen er, at der skal synges sange på dansk, tysk, sønderjysk, frisisk og plattysk.
  Der er prøver i henholdsvis Tinglev og Flensborg. Den 11. november foregår det i Borgersalen i Tinglev og den 25. november på Dansk Centralbibliotek i Flensborg.
  Du kan læse mere om projektet her.
  